text: Skolebus torpederet af lastbil
  03 april 2017 kl. 15.31
  En lastbil bragede mandag eftermiddag ind i en skolebus ved Christiansfeld.
  En skolebus på Kolstrup Landevej i Christiansfeld er netop blevet torpederet af en lastbil, der kom kørende bagfra. Bussen var i følge øjenvidner i færd med at samle en dreng op, da lastbilen ramte skolebussen.
  Sydøstjyllands Politi bekræfter, at ingen er kommet alvorligt til skade. Dog slog et enkelt barn hovedet ved sammenstødet.
  - Vi kender ikke omstændighederne nærmere på nuværende tidspunkt, siger Jørn Lindhardt, der er vagtchef ved Sydøstjyllands Politi til TV SYD.
  
  